# Pályázati felhívás "Átütő doktorandusz tehetségek" tehetségköveti ösztöndíjára - 2018/2019.

A Pécsi Tudományegyetem Tehetséggondozási Irodája – mint az Egyetem Központi Regionális és Európai Tehetségpontja – ösztöndíjpályázatot hirdet az egyetem Doktori Iskoláiban tanuló átütő művészeti, sport- és tudományos doktorandusz tehetségei részére.

**A pályázat célja**

A kiemelkedő művészeti, sport- és tudományos tevékenységek elismerése és a doktorandusz tehetségek szerepvállalásának fokozása.

**Pályázói kör**

Az ösztöndíjat és a vele járó tehetségköveti megbízást pályázat útján ítélik oda, és olyan kiemelkedő teljesítményt elért doktorandusz hallgatók kaphatják, akik:

* teljes idejű doktori képzésben részt vevő, aktív hallgatói jogviszonnyal rendelkező doktoranduszok;
* kiemelkedő művészeti, tudományos vagy sporttevékenységük révén hazai, valamint nemzetközi megmérettetéseken öregbítették Egyetemünk hírnevét;
* a tehetségköveti szerepvállalással képviselik, hangsúlyozzák az egyetemi tehetséggondozás fontosságát;
* tehetséggondozásról szóló honlapunkon, kiadványainkban, rendezvényeinken kiemelkedő példájukon, nyilatkozataikon, fényképükön keresztül népszerűsítik a tehetségügyet.

**Vállalják**, hogy:

* nyilatkozataikkal erősítik Egyetemünk imázsát;
* tehetségkövetként képviselik, hogy a Pécsi Tudományegyetemen a tehetségsegítés közös ügy, és hangsúlyozzák a tehetségek szerepvállalásának fontosságát;
* népszerűsítik a PTE középiskolásoknak szóló SZINAPSZIS hallgatómentor programját, és kiemelkedő példájukon keresztül, karakteres, meghatározó személyiségükkel segítik a középiskolás tehetségek Pécsi Tudományegyetemre vonzását, valamint korai bekapcsolását az egyetemi tehetséggondozásba;
* TEHETSÉGNAPON, MENTORNAPON és más, tehetséggel kapcsolatos rendezvényeken szerepet vállalnak.

**Az ösztöndíj**

A Pécsi Tudományegyetem átütő tehetségei számára létrehozott ösztöndíj a 2018/19-es tanévre szól. Az ösztöndíjat havi 40.000 Ft juttatással 3 doktori hallgató számára biztosítjuk.

**A pályázat benyújtásának feltételei**

A pályázati űrlapot és a tehetségköveti szándéknyilatkozatot számítógéppel kell kitölteni, azt kinyomtatni és aláírni. Kézírással kitöltött pályázati anyagot nem fogadunk el!

Pályázati csomag:

* Igazolásrend
* Értékelési pontrendszer
* Kötelezően csatolandó dokumentumok:
* Pályázati űrlap
* Tehetségköveti szándéknyilatkozat
* Hallgatói jogviszony igazolás
* Fényképes szakmai önéletrajz
* Az elért eredmények, tevékenységek igazolása

A pályamunkákat a Pécsi Tudományegyetem Doktorandusz Önkormányzatához kell eljuttatni, kizárólag a Magyar Postán keresztül az alábbi címre:

**Pécsi Tudományegyetem Doktorandusz Önkormányzat**

**7622 Pécs, Vasvári u. 4.**

A borítékon fel kell tüntetni a következőket:

* „Pályázat Átütő tehetségű Doktorandusz Ösztöndíjra"
* A pályázó neve, címe
* Doktori Iskola neve

**A pályázatok beérkezési határideje:**

**2018. november 6.**

Az eljárás során hiánypótlásra nincs lehetőség!

Az űrlapon feltüntetett adatok, tények és az azok alátámasztására benyújtott dokumentumok közötti eltérésekből, hiányosságokból, hibákból adódó hátrányokért nem vállalunk felelősséget, ezért kérjük, figyelmesen olvassák el a pályázati űrlapot, illetve annak kitöltési útmutatóját.

**A pályázat értékelése**

A pályázók a Tehetségtanács által kijelölt szakmai bizottság előtt személyes meghallgatáson vesznek részt, melyen a szakmai bizottság a tehetségköveti szerepre való alkalmasságot vizsgálja.

A benyújtott dokumentumok és a szóbeli meghallgatás alapján a nyertesek személyéről a Pécsi Tudományegyetem Tehetségtanács dönt.

Pécs, 2018. szeptember 30.